Vârsta de fier 


* INSCRIPŢIE 


Drumurile pe cari nu le umblăm, 
drumurile ce rămân în noi, 

ne duc şi ele, fără număr, undeva. 
Cuvintele pe care nu le rostim, 
cuvintele ce rămân în noi, 
descoperă şi ele, fără de margini, făptura. 
Luptele ce nu le dăm, 

luptele ce rămân în noi, 

ne lărgesc şi ele în taină patria. 
Sămânţa pe care n-o dăruim, 
sămânţa ce rămâne în noi, 
multiplică şi ea fără capăt viaţa. 
Moartea de care nu murim, 
moartea ce rămâne în noi, 

ne adânceşte şi ea tăcerea. 

ŞI pretutindeni prin toate 

îşi pune temei poezia. 


[1946-1951] 


* JALE LA ÎNCEPUT DE NOIEMVRIE 


Ascultă pe drumuri 


de cer, pe înalte, 


cohorte de păsări 


sălbatice-n noapte. 


Ce-ti lasă în urmă? 
Ce-ţi lasă în faţă? 
Tomnatic imperiu, 


izvoare ce-ngheaţă. 


Curând căpriorul 
la ochiul de apă 
închis - cu copita 


zadarnic mai sapă. 


Şi încă vedea-vei 
ce jaf în lumină 
va fi, şi ce jalnic 


verdict în grădină. 


Atât îți rămâne: 
pământ în tenebre 
şi inima arsă 

de grijă şi febre. 


Din cântec, din caldul, 
nimic nu mai este, 

ah, nici în viaţă, 

ŞI nici în poveste. 


la seama că mâne 
cocorii în seară 
vor duce şi luna, 
furând-o din ţară. 


[1946-1951] 


* INIMA MEA ÎN ANUL... 


Stelele, ce-i drept, mai sunt deasupra, toate, 
dar Dumnezeu ne trece sub tăcere. 
Tenebrele n-au capăt, lumina n-are înviere. 
Inima mea - e-o carte care arde, 


un bocet 
în mijlocul Patriei. 


[1943-1946] 


* CETATEA MOARTĂ 


Ce gol în toamnă mi-e Sibiul! 
Printre câte turnuri sânt 

aş mângâia atâtea drumuri, 
ce-ar fugi de pe pământ 


Aş mângâia-ntr-un loc o frunză 
ce mai sună în urechi 

şi soarele mâncat de greieri 

pe sub zidurile vechi. 


[1943-1946] 


* LÂNGĂ VATRĂ 


In străinătate-mi, pământean în lacrimi, 
stau de veghe lângă vatra mea de patimi. 
Suflet prăbuşit în humă ca în perne - 


nici o veste - de odihnă nu-mi aşterne. 


Nu cu ochii mai privesc - hotar - poiană. 
Cat în preajmă, pretutindeni, printr-o rană. 
Iscodesc prin văi, prin larga-mpărăţie, 


vreo făptură de mai este - să mă ştie. 


Chem spre miazăzi şi noapte, n-am răspuns. 
Să ard singur, orice zare să mă-nfrângă 


ursitoarele-nceputului m-au uns 


şi, tânjind, să-mi scape clipa când o stea 


sare, ca spre-o altă lume, să se stângă 
şi să-nvie-n picurul din geana mea. 


[1943-1946] 


* PASĂREA 


Neguri acopăr 
câmpuri şi dâmb. 
Freamătă ulmul, 


duhul cel strâmb. 


Cuiburi mai multe-n 
creste se văd. 


Semn că-n coroane 


dat-a prăpăd. 


Neagră făină 
cade prin scoc 
colo la moara 
lui Nenoroc. 


Macină el doar - 
gârbov, cărunt. 
Curge urâtul 
greu şi mărunt. 


Lut fără slavă, 
umed absurd. 
Umblu-n ne-lume, 
drumul e surd. 


Unde răzbate 
silnicul pas, 

lung peste creştet 
cântă un glas. 
Cântă prin ceața 
care căzu - 

veşnic deasupră-mi 
pasărea U. 


[1950-1952] 


* ECHINOCŢIU DE TOAMNĂ 


Vino, să ieşim dintre aceste ziduri, 

de sub arcade ce apasă, 

din inelul cu-nvechite turnuri, al cetăţii, 

din ceața ce pe poduri de metal se lasă. 
Vino pe deal, pe cel din urmă-n soare, 
unde-un trecut de slavă cu suflare lentă 

sub pietre doarme, 

să strigăm de-acolo după păsările călătoare. 
Să strigăm precum obişnuiesc copiii între jocuri, 
sari făr-a şti ce strigă 

îşi rostesc prin chiote extazul efemer 
pentru cele ce au loc în cer. 


Înduplecaţi de soartă, 

nouă înşine străini, cu patria pe umeri - moartă, 
noi am văzut, ce-i drept, de-atâtea ori, 
că-ntraripatele puteri, răzbind prin nori, 

orbite de o ţintă depărtată 

ne iau văzduhul prin tangentă doar - ca o săgeată - 
şi nu mai prind de jos din ţări nici fluturări 

de semne şi nici veste. 

Vino totuşi să strigăm de-acolo de pe creste, 

să strigăm după cocorii care pleacă 

şi-n vuietul de mântuire 

o tin către limanul dincolo de fire. 

În cumpăna şi-n sfâşierea 

acestui ceas prejmuitor, 

vino, străfundul neguros, rumoarea ce ne-neacă 
să le lăsăm sub noi - şi de pe dealul cel din urmă 
cu semne-nchipuind în vânturi libertatea 

să strigăm după triunghiul călător. 


[1950-1951] 


* POD PESTE MUREŞ 


La vad, un pod de lemn, cu coperişul de şindrilă, 

lung cât o uliţă de sat, 

se-ntinde peste Mureş. Mal vrea de mal în veci să lege. 
Astfel ţara moştenitu-l-a din leat. 


Îşi au măreţele-ntâmplări şi lucruri cântăreții lor, 
dar podului îi cântă numai apa, ce sub el se-ndeasă, 
despre toţi şi toate-i cântă, câte au trecut 

pe el ca printr-o casă, lungă dreaptă casă, 


ca printr-o casă la al cărei prag 
sfârşeşte drumul, ca să iasă 


la cellalt capăt iarăşi drum, drum vechi - în lume 
precum pravila îl vrea - lăsat în voie să pornească. 


Oşti trecură-n veac pe-aci, şi Radu cel Frumos, 
roţi ferecate, roibi domneşti, comori şi lacrimi, 
moţi cu ciubare, turme, vânturi, 

răpuşi şi-nvingători, stindarde, patimi. 


Pe toţi şi toate-n nopţi, când vâlvele se bat, 

îi poţi vedea-n lumini de-o clipă încă, 

aşa cum ceasul, de pe-un țărm mutându-i, 

i-a mântuit spre celălalt peste vâltoarea-adâncă. 


Dar ce linişte-i acum la vad! Ce trează-amiaza! 
Prin istorie adie doar miros de otavă. 


Subt pod un şarpe se soreşte, lung şi nemişcat, 


ca-ntr-o emblemă rară, de străveche slavă. 


[1946-1951] 


* SAPĂ, FRATE, SAPĂ, SAPĂ 


Sapă, frate, sapă, sapă, 
până când vei da de apă. 
Ctitor fii fântânilor, ce 
gura, inima ne-adapă. 


Prinde tu-n adânc izvoare - 
de subt strat stihie blândă. 
Să se-aleagă din argilă 
ochiuri lucii, de izbândă. 


Călători cu turme vie 
să se-aplece, să se mire 
de atâta adâncime 

şi de basmele din fire. 


Să se curme-n piept cuvântul, 
când s-arată că pământul 
stele şi-năuntru are- 

nu numai deasupra-n zare. 


Osteneşte-te-n amiază 

să aduni răsplată dreaptă. 
O privelişte de noapte 
negrăită te aşteaptă. 


Zodii sunt şi jos subt ţară, 
fă-le numai să răsară. 
Sapă numai, sapă, sapă, 
Până dai de stele-n apă. 


[1951-1957] 


* VÂRSTA DE FIER 


Să ieşi pe stradă ţi-e dat, 

dar nu fără griji, ca-n zile de altădată. 

La fieştecare pas, la fiece colţ, te-ntâmpină: timpul. 
Ăst time ce veni peste noi, 

întâi ca pustiul Gobi, apoi cu tumultul unei urniri 
de ape şi continente, 

sălbatic ca o revărsare peste toate 

a magmelor din noapte. 


Unde, în ce întuneric 

ți s-au ascuns mulţii semeni şi fraţii, surorile, 
cu suferinţele lor, te întrebi. 

S-aude sumbră o şoaptă adusă de vânt 

că, deşi în viaţă încă, 

noi suntem o amintire doar, fabulă, 
deznodământ aşteptând între veac şi morrnânt. 


Fericită-i acum numai valea ce are un sfânt! 

Un sfânt de la care umanele umbre să-nveţe 
cum trebuie între pământ şi tărie să stea. 

Un sfânt neclintit care cată mereu la aceeaşi stea 
şi-n spaima de pretutindeni 

nu-şi absoarbe în trup aureola. 


[1946-1951] 


* CÂNTECUL CĂLĂTORULUI ÎN TOAMNĂ 


Piere zvon subt zarişte, 
talanga în rarişte. 


Vine toamna oilor 
prin pânzele ploilor. 


Glas dau ceţii, patimii 
cu frunza lor paltinii. 


Jalea rătăcirilor, 
mohorul mâhnirilor, 


ale cui sunt, ale cui? 
Parc-ar fi a nimănui. 


Mi-au secat pleoapele 
şi-n inimă apele. 


Doar când urc poienele 
mi se-ncarcă genele 


subt amiaza fierului 
de picurii cerului. 


Plâng spre zarea dorului 
cu lacrima norului. 


[1946-1951] 


* BALADA FIULUI PIERDUT 


Cade din tărie luna 

pe pământ sub chip de brumă. 
Zvonul stins prin noapte rece 
îl auzi, din moarte, mumă? 


Lung, pe fusul tău de vrajă 
firul stelei se mai toarce. 
Oare ce-1? - S-aude pasul 
fiului care se-ntoarce? 


Sau e plopul care-şi lasă 
frunza galbenă deodată? 
(ÎL auzi, din moarte, mumă?) 
Cade-1 lui coroana toată. 


Frunze una peste alta 

în troian-inel s-aşază. 
Fiul tău cu-ntreg troianul, 
aiurind, se-ncoronează. 


S-a întors risipitorul. 
(Il auzi, din moarte, mumă?) 


A sosit şi pleacă iarăşi. 
Umblă-n brumă ca pe lună. 


[1951-1957] 


* CEAS 


Târziu, pe la ceasul amărăciunii, când am văzut că-n zadar 


cuvintele toate mi le-am rostit, 
că până la tine-nţelesul lor n-a mai ajuns, 
în noapte-am ieşit. 


Crezusem, vai, cu tărie 

că niciodată sfârşit nu va fi. 

Ți-am spus uneori: ia sfatul vestalelor, dacă 
flacăra vrei s-o-ntreţii. 

Ți-am zis alte dăţi: vezi tu jeraticul, truda în vatră? 
Din fumul albastru ce iese 

mereu cerul se țese. 


Bănuiesc că ai stat încă mult time la masă, în jale 
cu capul în mâni, 

cu privirea pierdută-n ocoalele tale 

de vis. Bănuiesc că nici astăzi nu-ţi este uşor 

în cetatea cu punțile trase. 

Pentru ca vinul lăsat printre cele rămase 

nimeni să-l bea, 

toarnă cenuşă-n ulcior. 


[1946-1951] 


* NORUL 


Durerile noastre sunt multe, dar cea mai mare 

este - să vezi. Să vezi că o noimă-ncepută 

nu se-mplineşte, că sfântul, preexistentul tipar 

după care prin ani eşti ţinut să-ţi croieşti obrazul şi calea 
în mâni ţi se sfarmă. Să vezi 

cum legenda ce fiinţă a prins se opreşte curmată 

la drum-jumătate. 


Mire-se nimeni că-n văile sublunare adast ca Orfeu, 
ca un alt Orfeu încercat într-alt chip, sfâşiat de accese 
de cântec, azi ca şi mâne dezamăgit 

că stâncile pe care le-a pus în mişcare 


refuză-a-l strivi, precum dat îi fusese. 


Ce greu rămâne şi cât de-anevoie te-ndemni 

norul să-l mai ascunzi, norul melancoliei, albul cel trist. 
Îl porţi deasupră-ţi şi-l tragi după tine 

dintr-o stradă într-alta fără de rost 


şi din poartă în poartă. 


[1946-1951] 


* ECCE TEMPUS 


Numai în arbori inelele anilor 

mereu se lărgesc. 

În trupul meu timpul sporeşte subţire 

de la o zi mai firav - la alta, subt crugul ceresc. 


Tinere sunt încă, tinere toate popoarele - 

Eu, fiul lor, cât de bătrân! 

Munţii mai cresc, cu umbrele lor, din adâncuri. 
Nici frunte, nici inimă n-am să-i îngân. 


Fosforul şi apa, cărbunele, galbenul sulf 
de subt scoarță în lamură dau. 

Stihiile, ele mai cred în obşteasca poruncă. 
Eu trepte în sus - nu reiau. 


[1946-1951] 


* GOTTERDAMMERUNG 


Ceas de cumpănă. Amurg. 
Vai, toate către soare curg - 
tărâmul larg şi noi cu el. 
Pe-o lină aurie apă 

Thule şi Orplid, ţară după ţară, 
toate trec prin soare 

ca printr-un inel. 

Se curmă ziua, vine seară. 
Un fluviu purtător a toate 
duce plute, vârste mute, 
către cele nevăzute 

'n marea noapte. 


[1946-1951] 


* 21 DECEMVRIE 


Părere asemenea unui 

cuvânt scris de-o mână pe apă 
ce - încă-naintea citirii - 

în cercul de unde ne scapă 


e orice legendă. Dar tine 
trăieşte pe vaste aceste 
tărâmuri, pe-adâncile, altfel 


decât pe un prund de poveste? 


Amară e însă amiaza 

de astăzi, şi nu se-nfiripă 

în larguri nici tâlc, nici visare. 
Doar frunzele zboară-n risipă. 


În iarnă stă ţara. Vai, unde-i 
albastrul ei sfânt atribut? 
Pădure, restituie-mi zeii, 
pe cari ţi i-am dat împrumut. 


[1959] 


* ÎN TIMP 


Natura-şi împlineşte ciclul 

şi iarăşi de la cap şi-l ia. 

Istoria înaintează pe Via Appia. 

Astăzi ca şi alte dăţi 

înalță apeducte-n deşerturi, 

pentru tot mai depărtate cetăţi 

duce pe umeri argila arsă, 

dezmărgineşte pământul, grădină după grădină, 
şi pune pietre de hotar în timp, 

aici o bătălie, colo un gând. 

În catacombe s-adună şi iar se revarsă. 

Dar faptele mele unde sunt? 

Faptele ce ar putea pentru mine mărturie să stea 
în grădină, în lumină. 


[1943-1946] 


* CÂNTEC DESPRE REGELE ION 


Avem acelaşi nume, tu şi eu, 
că-i iarnă sau că-i primăvară 
ne cheamă azi pe toți la fel: 
Ion fără de ţară. 


Când râde cineva pustiu 
în casă sau pe-afară, 

să ştii că unul singur e: 
Ion fără de ţară. 


O umbră de se clatină prin vânt 
scâncind sub grea povară, 

nu întreba, căci este el: 

Ion fără de ţară. 


Un vaier dac-ar fi s-auzi 
a zecea mia oară, 

să ştii că unu-i pentru toți: 
Ion fără de ţară. 


[1951-1957] 


* NU SUNT SINGUR 


Obârşiile-izvoare 

mă mai leagă. Nu sunt singur. 
Mi-a crescut pe câmp o floare, 
unde sunt, să nu fiu singur. 


Jaruri sfinte, nor fierbinte 
trec pe cer, să nu ard singur. 
Inimi bat, se spun cuvinte, 


pe pământ să nu cânt singur. 


Umbra-alături ia ființă, 

unde merg, să nu merg singur. 
Neguri vin din neființă - 
mărturii că nu sunt singur. 


Vulturi din robie scapă 
şi se-nalță; nu lupt singur. 
Cade în abis o apă, 


în adânc să nu cad singur. 


Focuri sunt şi a credinţă. 
Acest gând cât mai palpită 


schimbă moartea-n biruintă: 
nu sunt singur, nu sunt singur. 


[1951-1957] 


* TIMP FĂRĂ PATRIE 


Timp fără patrie: râu fără ape, 
secetă-n albie şi subt pleoape. 
Timp fără patrie: inimi învinse, 
vârste nerodnice, cugete stinse. 
Timp fără patrie: sură poveste, 
vuiet de cetină neagră pe creste. 
Timp fără patrie: ţarini ne-ntoarse, 
zboruri defuncte şi suflete arse. 
Timp fără patrie: stingere-a torței, 
boltă neprietenă, clopot al sorții. 
Timp fără patrie: dragoste-amară, 
roiuri tânjind după raiuri şi ceară. 


[1951-1957] 


* SUFLETUL S-APLEACĂ SOARTEI 


Sufletul s-apleacă soartei, 
jalea-l bate, nu-l destramă. 
Vântu-n apă face-o undă, 
bucură-te că nu-i rană. 
Inima se mai frământă, 
bântuită - se întramă. 
Vântu-n apă face-o undă, 
unda-i undă, nu e rană. 


[1951-1957] 


* BALADA MIERLEI 


Ce te miri că-n Cluj, prin soc şi nuc, 
mierla fluieră ca un haiduc? 


Pune mierla-n glas şi-n cânt ce ştie. 


Fost-a Clujul scaun de domnie. 


Unde-s turnuri şi păragini, lupte 
fost-au, trudă, jurăminte rupte. 
Fete-n şea luând, învingători 


treceau vaduri tulburi şi strâmtori. 


Scârţâiau în sus pe deal rădvane. 
De la curţi fugeau în codri Ane. 
Fost-a, unde zidul poartă spini, 


vrajbă ca de foc, printre calvini. 


Unde-i cimitir, erau podgorii, 
struguri frământau în căzi feciorii. 
Li s-a dat de-atunci la toți să-şi culce 
crucea oaselor în humă dulce. 


Unde-i caldarâm, erau livezi, 
Lucruri fost-au, unde umbre vezi. 
Fost-a Clujul scaun de domnie. 
Mierla fluicră în vânt ce ştie. 


[1951-1957] 


* PE MUNTE 


Cumuliu albi prin azururi 
gândul nu-l fură de-a pururi. 
Fii-mi tu pe plaiul din slavă 
lină şi moale otravă. 


Vezi tu cum anii se sfarmă 
Curme-se grije şi larmă, 
timpul prea tulbure, multul 
aprigul chin şi tumultul! 


Scutul şi coiful cu pană 
ia-mi-le ca de pe-o rană, 


pune-le-alăturea-n iarbă. 
Soarele-n ele să ardă. 


Verdele fără prihană 
stingă-ne epoca vană. 
Apele-n iezer - ce caste! 
Roagă tu norii - s-adaste! 


[1946-1951] 


* OBOSEALA ANULUI 


De unde vine aboseala anului? 

Din râul cu ape obosite de mori, 

Din vântul cu duhul ostenit de flori, 

Din suferinta-nvârtită în inimi de-atâtea ori! 


Oboseala ce-n coapse o port ar putea 
să fie totuşi numai a mea. 

O simt în pas şi în ochi, subt pleoape, 
cum dincol-o simt în cetiru şi-n ape. 


Sau, poate, vrăjit sunt de Greul-Pământului. 
El, din străfund, ca un descântec, ce lesne 
poate să toarne oricând geologicul plumb 
în suflet şi-n glezne! 


Vine-oboseala aceasta din faptul c-am îndurat 
pustiirea fără de seamăn a unui poem, 

în care suferinlele omului gem, 

şi care nici unul din zbuciume nu mi-a-mpăcat? 


Ce oboseală în toate. În pădurea de brad, 
printre ferigi, unde străbat şi unde cad, 

mă pătrund în faţa muntelui nalt şi a stâncilor 
de oboseala, în straturi, a vârstelor. 


Cuprinsu-m-a oare, în miezu-i, un strop uriaş şi amar, 
ambra-lumină, răşina de chihlirnbar, 

ce altădată-nchidea pentru totdeauna în sine, 

din zboruri răpuşi, cu aripi întinse, fluturi, albine? 


[1951-1957] 


* CUVINTE CĂTRE PATRU PRIETENI 


Voi sunteţi patru, nu mai mulți, 

voi cei din urmă prieteni. 

E plină luna sus şi e de aur. N-ar fi drept 
să n-o privim, când între noi vorbim 
despre o slujbă ce-o aştept. 


Viaţa-ntreagă gânduri am rostit 

şi cântece am spus, 

în ele căutându-mi vrednicia. 
Pândeşte-acum de undeva declinul şi aminul. 
Primejdii fulgeră din Nord, nechez s-aude 
de-apocaliptici cai prin nouri sus. 

În urmă a tot visul, în faţă doar destinul. 
Mi-e teamă, prieteni, că sfârşitul 

n-am să mi-l pot alege singur. S-ar putea 
să cad cu faţa-n jos 

pe un tărâm netrebnic, ruşinos. 


Voi patru însă, pomenind de alte fapte, 

să mă luaţi de unde voi fi fost căzut, 

pe-un drum de seară sau în miez de noapte 
în satul meu pe umeri să mă duceţi 


întins pe lună ca pe-un scut. 


[1946-1951] 


* DRUM PRIN CIMITIR 


Prin locul acesta când treci 
seara pe cărăruile nimănui, 

pe pietrele albe şi negre urechea 
pe rând să ţi-o pui. 


Ca în clepsidre 

prin orbitele morţilor ţărna curge 
măsurând timpul cetăţii. Pune-ţi urechea 
s-asculţi. Şi-apoi iarăşi 

s-asculți dacă inima, jalnica, vechea; 
mai bate - şi-a cui? 


A nimănui - cuteza-vei să spui? 
Treci numai, treci - fără frică. 
Şi, dacă poţi, amăgeşte-te singur să crezi 


că zvonul ce-n cale ţi se ridică 
e numai vântul ce vine din lună 
şi-n ţară sună. 


[1946-1951] 


* DUPĂ FURTUNĂ 


ŞI ani şi luni 

şi iarăşi ani nimic nu s-a-nchegat. 

Fără-ncetare, sub tenebre, marea 

frământându-se a cutropit liman şi plaje. 

Şi tunete sub zare necerească 

s-au ridicat din adâncimi. Şi luni şi ani 

şi iarăşi luni văzduhul a fost plin - de-un freamăt 
ca de cohorte-naintând pe sarcofage. 
Rumoarea-atom se-mprăştie 

şi curţi albastre se aleg deasupra în senin. 

Răzleţii, norii ce-au rămas, se duc să se-odihnească. 
Să fim noi doi întâii cari ieşim, după tumultul stins, 
pe țărm! Întâii cari lăsăm 

pe maluri în nisipul pur o urmă. 

Întâii cari ne bucurăm că luna parcă într-adins 

ne dăruie-n acest ţinut de linişti 

un contur şi-o umbră. 


[1946-1951] 


* ÎNVIERE 


În azur se simt întoarceri. 
Vânăt fum de vreascuri ude 
S-a întins în tot oraşul. 
Undeva un zbor s-aude. 


Sus cocorii desfăşoară 
leroglife din Egipet. 
Dacă tâlcul l-am pricepe 
Inima ar da un țipăt. 


În copaci, prin vechi coroane, 
Seve urcă în artere: 

S-ar părea că-n ţevi de orgă 
Suie slavă de-nviere. 


Museguri fragezi sfarmă scoarța, 


Solzi şi platoşe, găoace. 
Grav, miracolul ne miră 
Cum începe, cum se face. 


Fiece sămânţă-nalţă 

De pe un mormânt o piatră. 
Suferinţa are-un cântec 

Şi nădejdea are-o vatră 


[1951-1957] 


* CORN DE VÂNĂTOARE 


Subt o geană de dumbravă 
sparg mistreţii luncile. 
Cornul sună, cânii latră, 
auie speluncile. 

Vino şi tu. Vânătoarea 
drum deschidă-ne pe grind 
spre arhaice izvoare 

şi spre evul de argint. 


Vom lăsa în urma noastră 
cugetul, cetăţile. 

Şi-om stârni din aşternuturi 
roşii vietățile. 

Veveriţa coadă-lungă 

sare ca o flacără. 

S-a purces prin plai alaiul, 
suliţele scapără. 


Chiotind se ţin gonacii 
către iezere şi stânci, 

unde jneapănul se-ntinde 
căţărându-se pe brânci. 

În Arcadia de brume 

tapii negri-s fără griji, 

îşi ridică numai capul, 
când din fundul văii strigi. 


Sângelui i s-or deschide 

prin păduri lăcatele. 

De pe frunți de cerbi, din coarne 
strângem nestematele. 

Sus, la capătul baladei, 

arşi de sete fără leac, 
încorda-ne-vom săgeata 

după nori - prin vânt de veac. 


[1951-1957] 


* CARAVELA 


Stă pe comodă caravela. 

De ani mai vechi e tot aci. 
Mi-o-nchipui dintr-o dat' mărită. 
De-un timp a gata a porni. 


Emblemă are o cetate 
ținută-n braţe de doi lei, 

un scut cu câmpul alb şi roşu 
şi-o cruce-alăturea de ei. 


La proră poartă, dat în aur, 
prelung în aer, magic semn, 
căscată gură de balaur, 

furtuni să-nfrunte, ea de lemn. 


S-a ruginit încheietura 

în portul jalnic unde-a mas. 
Acuma, de plecare, cârma 
e unsă şi odgonul tras. 


Cuprinse-n vânt, sărat, amarnic, 
de sănătosul dor spre larg, 

ca nişte sâni de fată mare 

se umflă pânzele-n catarg. 


De pe limanul aşteptării, 
bătut de valuri monoton, 
pornim din visul trist spre altul 
deschis ca un senin eon. 


Un cer pe care nici o umbră 
nu cade iar ni s-a ivit. 

Un cer cum trebuie să fie 
ne mai surâde la sfârşit. 


Trăim ca să cuprindem totul 
şi să ne pierdem într-o zi. 

Un Dumnezeu adânc, albastru 
e marea-n care vom pieri. 


[1955-1956] 


